Diari Oficial de la Generalitat Valenciana


Sumari del DOGV 5544, del 28-06-2007 (2007/6676)

RESOLUCIÓ de 22 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Generalitat (Conselleria de Cultura, Educació i Esport) i l'Ajuntament d'Albaida (València) per a la creació del Conservatori Professional de Música d'Albaida.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5544

Data del DOGV
:   28-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6676


Data del document
:   22-05-2007

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria Cultura, Educació i Esport
    * Albaida
    * administració local
    * educació artística
    * cooperació administrativa
    * música
    * centre d'ensenyament

RESOLUCIÓ de 22 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Generalitat (Conselleria de Cultura, Educació i Esport) i l'Ajuntament d'Albaida (València) per a la creació del Conservatori Professional de Música d'Albaida. [2007/6676]  
Subscrit, després de la tramitació prèvia reglamentària, entre la Generalitat (conselleria de Cultura, Educació i Esport) i l'Ajuntament d'Albaida, el 19 d'abril de 2007, un Conveni per a la creació del Conservatori Professional de Música d'Albaida, i en compliment del que establix la clàusula novena del Conveni, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0399/2007, i que figura com a annex d'esta resolució.  
València, 22 de maig de 2007.- La directora general de Relacions amb les Corts i Secretariat del Govern: Angélica Such Ronda.  
Conveni entre la Generalitat (conselleria de Cultura, Educació i Esport) i l'Ajuntament d'Albaida (València) per a la creació del conservatori professional de música d'Albaida.  
València, 19 d'abril de 2007  
Reunits  
D'una part, Alejandro Font de Mora Turón, conseller de Cultura, Educació i Esport de la Generalitat, facultat per a este acte mitjançant un acord adoptat pel Consell en la reunió de 16 de febrer de 2007.  
D'una altra part, Juan José Beneyto Galbis, alcalde-president de l'Ajuntament d'Albaida, facultat per a este acte per l'acord del Ple de l'esmentat Ajuntament de 21 de desembre de 2006 i assistit pel secretari de la corporació.  
Manifesten  
1. L'Ajuntament d'Albaida va acordar sol·licitar la creació d'un Conservatori de Música de grau professional de la seua titularitat a Albaida, dins del marc educatiu de la Llei Orgànica 2/2006, de 3 de maig (BOE núm. 106 de 04.05.06 [d'ara en avant, LOE]), d'Educació.  
2. La disposició addicional segona punt 2 de la Llei Orgànica 8/1985, de 3 de juliol (BOE núm. 159 de 04.07.85), Reguladora del Dret a l'Educació, establix que la creació de centres docents públics, els titulars dels quals siguen les corporacions locals, es realitzarà per conveni entre estes i l'administració educativa competent.  
3. El Servici de Projectes i Construccions Educatives ha emés un informe favorable a allò que s'ha sol·licitat en data 14 de juliol del 2005, ja que s'ajusta al que disposa la normativa aplicable als requisits mínims que han de complir els centres que impartisquen ensenyances de règim general no universitàries.  
4. El 29 d'agost del 2005, la Direcció General d'Ensenyament va dictar una resolució per la qual s'aprova la modificació de la proposta d'instal·lacions i ús educatiu dels espais reflectits en els plans presentats per a la creació del mencionat Conservatori.   
5. La Inspecció Educativa i la Unitat Tècnica de la Direcció Territorial de Cultura, Educació i Esport han emés informes favorables en el seu respectiu àmbit competencial.   
6. Les peticions s'ajusten a allò que s'ha indicat en el Reial Decret 389/1992, de 15 d'abril (BOE núm. 102 de 28.04.92), pel qual s'establixen els requisits mínims dels centres que impartixen ensenyances artístiques, així com al Decret 151/1993, de 17 d'agost (DOGV núm. 2.094 de 02.09.93), pel qual s'establix el currículum dels graus elemental i mitjà de música i es regula l'accés als dits graus, pel que fa als objectius, continguts i sistema d'avaluació corresponents als estudis de grau mitjà sol·licitats.  
Per això, en virtut de les competències que atorga el Reial Decret 2093/1983, de 28 de juliol (BOE núm. 187 de 06.08.83), sobre traspàs de funcions i servicis de l'administració de l'Estat a la Comunitat Valenciana, en matèria d'educació, el Decret 20/1993, de 8 de febrer, pel qual es regula el Registre de Convenis i s'establix el règim juridicopressupostari dels convenis que subscriga la Generalitat (DOGV núm. 1.968 de 19.02.93) i la Llei 7/1985, de 2 d'abril (BOE núm. 80 de 03.04.85), Reguladora de les Bases de Règim Local, la conselleria de Cultura, Educació i Esport i l'Ajuntament d'Albaida, acorden subscriure el present conveni atenent les següents  
Clàusules  
Primera  
L'objecte del present conveni és la creació del Conservatori Professional de Música d'Albaida, de titularitat íntegrament municipal, amb la configuració que s'indica:  
Denominació genèrica: Conservatori Professional de Música.  
Denominació específica: Municipal d'Albaida.  
Domicili: c/ Arqueòleg Ballester, 53  
Localitat: Albaida  
Província: València  
Codi: 03720073  
Titular: Ajuntament d'Albaida  
Ensenyances i places escolars: el Conservatori Professional de Música Municipal d'Albaida impartirà, amb reconeixement oficial i plenes facultats acadèmiques, les ensenyances previstes en la LOE corresponents a les especialitats de grau mitjà següents: Flauta, Oboé, Fagot, Clarinet, Saxòfon, Dolçaina, Trompa, Trombó, Tuba, Percussió, Violí, Viola, Violoncelo, Contrabaix, Piano, Guitarra i Cant, amb una capacitat de 180 places escolars.  
Així mateix impartirà la resta d'assignatures obligatòries previstes en el currículum de grau mitjà que, per a les especialitats assenyalades, es referix el mencionat Decret 151/1993.  
Segona  
A efectes administratius, i exclusivament en relació a les ensenyances de grau mitjà, el Conservatori Professional de Música Municipal d'Albaida queda adscrit al Conservatori Professional de Música d'Ontinyent (número de codi 36328823).  
Tercera  
Correspon al titular del Conservatori Professional de Música Municipal d'Albaida la dotació pressupostària necessària per als gastos derivats del personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la conselleria de Cultura, Educació i Esport per a la concessió de subvencions als centres públics d'ensenyament de música.  
Quarta  
El Conservatori Professional de Música Municipal d'Albaida, se sotmetrà l'autoritat de la conselleria de Cultura, Educació i Esport i de la Inspecció Educativa d'acord amb el Títol VII de la LOE i en aquells supòsits previstos en el Decret 180/1992, de 10 de novembre (DOGV núm. 1.913 de 27.11.92), pel qual es regulen l'organització i funcions de la Inspecció Educativa i s'establix el sistema d'accés i permanència en l'exercici.  
Quinta  
El titular del Conservatori es compromet a:  
a) Complir el que establix sobre òrgans de govern dels centres públics, en el capítol III del títol V de la LOE.  
b) Complir els requisits establits en el Reial Decret 389/1992.  
c) Que els plans d'estudis, programes, dedicació horària, nivells i sistema d'avaluació a desenrotllar seran els establits en la legislació vigent: Reial Decret 756/1992 de 26 de juny (BOE núm. 206 de 27/8/92), pel qual s'establix els aspectes bàsics del currículum dels graus elemental i mitjà de les ensenyances de música, el Decret 2618/1966, de 10 de setembre (BOE núm. 254 de 24.10.66), sobre Reglamentació general dels Conservatoris de Música i el Decret 151/1993.  
d) Seguir les directrius acadèmiques de l'administració Educativa per als centres dependents de la conselleria de Cultura, Educació i Esport, així com a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la conselleria de Cultura, Educació i Esport les modificacions d'horari i els canvis de professorat que puguen produir-se, adjuntant els documents que justifiquen el compliment de la titulació exigida del nou professorat.  
e) La custòdia d'actes, expedients d'alumnes, registres de correspondència oficial i quants documents de caràcter administratiu es generen en virtut de les facultats que se li conferixen.  
Sexta  
Els efectes d'este conveni s'entendran referits a partir del curs acadèmic 2006/2007, en relació al reconeixement de les noves ensenyances que s'autoritzen.  
Sèptima  
Qualsevol modificació que es produïsca en les ensenyances, instal·lacions, i la resta de requisits mínims que, segons la normativa aplicable ha de reunir el centre, serà notificada a l'administració educativa, la qual instruirà el corresponent expedient que es tramitarà per similitud conforme al procediment regulat en el títol IV del Reial Decret 332/92, de 3 d'abril. Finalitzarà la seua aprovació per orde del conseller de Cultura, Educació i Esport.  
Octava  
El present conveni tindrà una duració indefinida, podent-se extingir, no obstant, per qualsevol de les causes següents:  
a. Per mutu acord de les parts.  
b. Per incompliment de les obligacions assumides per l'Ajuntament d'Albaida.  
c. Per denúncia d'una de les parts, amb el previ avís de, com a mínim, sis mesos abans de l'inici del curs acadèmic en què s'haja d'extingir.  
d. Per canvi de titularitat del centre o cessament de les activitats.  
Esta extinció produirà efectes a partir del final del curs en què es produïra la causa.  
En els supòsits previstos en els punts b. i d., l'extinció requerirà la comunicació prèvia de la conselleria al titular del Conservatori.  
Novena  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat i serà publicat en el Diari Oficial de la Comunitat Valenciana.  
Com a prova de conformitat i perquè en quede constància, firmen ambdós parts el present conveni en el lloc i la data consignats anteriorment.  
El conseller de Cultura, Educació i Esport,  
ALEJANDRO FONT DE MORA TURÓN  
L'Alcade-President de l'Ajuntament d'Albaida,  
JUAN JOSÉ BENEYTO GALBIS